O familie din Alba Iulia a obținut suspendarea lucrărilor la Autostrada Sebeș-Turda, care va trece la câțiva metri de casa lor. Este al doilea caz de acest fel, în câteva luni

Lucrările la lotul I al Autostrăzii Sebeș-Turda vor fi suspendate deîndată, după ce încă o familie din Alba Iulia (cartier Oarda) și-a obținut dreptatea în instanță. Familia Țăran a obținut oprirea lucrărilor pe o porțiune a drumului din cauza disconfortului pe care îl creează lipsa unor panouri de protecție în raport cu locuința lor.

O decizie definitivă a Tribunalului Hunedoara, datată 11 martie 2020, ”dispune suspendarea temporară a executării lucrărilor la punctul de lucru Oarda de Sus al Autostrăzii Sebeș-Turda, lotul l, în proximitatea imobilului respectiv, până la respectarea măsurilor prevăzute în acordul de mediu, prin izolarea fonică a imobilului proprietatea reclamanţilor situat administrativ în Alba Iulia, Oarda de Sus, str. Cedrului, nr.2A, judeţul Alba.

Casa familiei Țăran a fost scoasă din intravilanul localității de către Primăria Alba Iulia, printr-o reorganizare a Planului Urbanistic General, de fapt o modalitate de a masca o hotărâre de consiliu local total defavorabilă locuitorilor.

Zona de protecție a autostrăzii trece la 2,10 metri de colțul casei respective. Autoritățile au refuzat să demoleze casa și au îngustat culoarul de expropriere exact în zona proprietății. Lucrările care au început au determinat familia să își caute dreptatea în instanță.

”Vin utilaje grele, vin compactoarele, care zguduie casa din temelii. Au expropriat până mai jos de proprietatea noastră, când au ajuns la noi (culoarul de expropriere – n.red.) s-a îngustat până a trecut de proprietatea doamnei Lăncrănjan și apoi s-a lărgit din nou (…) Să nu creadă cineva că noi suntem contra, că toată lumea poate că ne condamnă că poate că noi ieșim și spunem ceva că nu vrem să se facă autostrăzi. Din contră, și noi vrem, numai că vrem și noi să avem un cămin al nostru, unde-i cel mai bine? Când vii acasă și ai liniște” – Crinela Țăran.

Soluția Tribunalului Hunedoara, pe scurt:

Respinge excepţia lipsei calităţii procesuale pasive a pârâtei Impresa Pizzarotti &C S.p.A. – Italia.

Admite în parte cererea de ordonanţă preşedinţială formulată de reclamanţii Țăran Crinela, Țăran Ion şi Seulean Andreea, domiciliaţi în Oarda de Sus, str. Cedrului, nr.2A, judeţul Alba, în contradictoriu cu pârâții Impresa Pizzarotti & C S.p.A. – Italia – cu sediul social în Parma Via Ana Maria Adorni 1, 43121, PIVA și sediul procesual ales la S.C.A. Budușan și Asociații, Cluj-Napoca, Piața Avram Iancu nr. 8, ap.2/3, jud. Cluj și Statul Român prin Ministerul Transporturilor prin C.N.A.I.R. – Compania Națională a Infrastructurii Rutiere S.A. cu sediul în București, …., cu sediul procesual ales în Cluj-Napoca, str. Decebal, nr.128, jud. Cluj și, în consecinţă: ș

Dispune suspendarea temporară a executării lucrărilor la punctul de lucru Oarda de Sus al Autostrăzii Sebeș-Turda, lotul l, în proximitatea imobilului proprietatea reclamanţilor anterior indicat, până la respectarea măsurilor prevăzute în acordul de mediu RO – ANPM 01/30.09.2009, revizuit la 31.10.2013 și în 26.11.2015, prin izolarea fonică a imobilului proprietatea reclamanţilor situat administrativ în Alba Iulia, Oarda de Sus, str. Cedrului, nr.2A, judeţul Alba şi respectarea tuturor măsurilor de protecţie (referitoare la noxe şi praf) impuse prin autorizaţia de construire şi acordul de mediu aferente obiectivului de investiţii Autostrada Sebeș-Turda Lotul 1 – punct de lucru Oarda de Sus – în zona imobilului proprietatea reclamanţilor.

Obligă pârâţii la plata sumei de 5.100 lei cu titlu de cheltuieli de judecată în fond şi în apel, în favoarea reclamanţilor. Definitivă, provizorie și executorie de îndată, fără somaţie și fără trecerea vreunui termen.

În noiembrie anul trecut, o altă familie din Alba Iulia, care s-a plâns că este grav afectată de construcţia autostrăzii Sebeş – Turda, aflată la doar la câţiva metri de locuinţa acesteia, a obţinut în instanţă suspendarea lucrărilor până la montarea unor panouri care să asigure izolarea fonică a casei.